दरअसल,कान फिल्‍म समारोह फिल्‍मों का वार्षिक मेला है,जहां फिल्‍मों के साथ दुनिया भर के वितरक और खरीददार भी पहुंचते हैं। सभी अपने देशों और बाजार के लिए फिल्‍मों की खरीद करते हैं। कान फिल्‍म समारोह के दौरान अधिकृत रूप से आमंत्रित फिल्‍मों का प्रदर्शन किया जाता है। उनके अलावा कान फिल्‍म समारोह के दौरान कोई भी अपनी फिल्‍मों का प्रायवेट प्रदर्शन कर सकता है। इस मौके लिए बने पैवेलियन में कोई भी अपनी फिल्‍म का काउंटर लगाकर बैठ सकता है। हर साल कुछ भारतीय ऐसे ही वहां अपनी फिल्‍मों का प्रदर्शन करते हैं। उन्‍हें भारत में यों प्रचारित किया जाता है कि कान मैं फलां डायरेक्‍टर और प्रोड्यूसर की फिल्‍म का प्रदर्शन किया गया। भारत के अनजान मीडियाकर्मी उन आधारहीन खबरों को प्राथमिकता और गौरव के साथ छापते हैं। उन्‍हें लगता है कि वे भारत के सम्‍मान को रेखांकित कर रहे हैं।